Author: Kappillani

ALLA JDAWWAL BIL-KELMA TIEGĦU
“Ġesù qal: ‘Isimgħu parabbola oħra: Kien hemm wieħed, sid ta’ għalqa, u ħawwilha bid-dwieli; tellgħalha ħajt tas-sejjieħ madwarha, ħaffer magħsar fiha, u bnielha torri, u qabbilha lil xi bdiewa… Meta wasal żmien il-frott, bagħat il-qaddejja tiegħu għand dawk il-bdiewa biex jiġbrulu l-frott li kien imissu. Iżda l-bdiewa qabdu lill-qaddejja, u lil wieħed sawtuh, lil ieħor qatluh, u lil ieħor ħaġġruh… Fl-aħħar bagħtilhom lil ibnu … u qatluh ukoll.’”
Mill-Evanġelju skont San Mattew, kapitlu 21, vers 33-39
L-IMGĦAMMED JIRRIFLETTI
“Il-parabbola ta’ Ġesù tirrakkonta id-dramm tal-kapijiet tas-saċerdoti u l-fariżej, imma d-dramm tagħna wkoll. Dawn in-nies, il-kelma t’Alla ħadu pussess fuqha. U din saret kelma tagħhom: kelma li taqdi l-interessi tagħhom, sal-punt li kull wieħed minnhom jinterpretaha skont kif jidhirlu hu u kif jaqbillu… B’hekk, il-kelma t’Alla ssir xi ħaġa mejta, magħluqa ġo ħabs. L-istess jiġri lilna meta ma nkunux miftuħin għall-kelma t’Alla, meta ma nkunux ubbidjenti lejha. U dan qisek qed tgħid li din m’hijiex iżjed il-kelma ta’ Alla: issa saret il-kelma tagħna!”
Papa Franġisku, Meditazzjoni, BIEX MA NOQTLUX FI QLUBNA L-KELMA T’ALLA, Dar Santa Marta, Vatikan, 21 ta’ Marzu 2014

L-IMGĦAMMED JISTAQSI LILU NNIFSU
+ X’tip ta’ ubbidjenza għandi jien lejn il-Kelma t’Alla?
+ X’wisgħa nagħmlilha f’ħajti biex niskopriha kif inhi?
L-IMGĦAMMED JINTAFA’ QUDDIEM IL-MULEJ
Il-kelma tiegħek, Mulej, hija Tiegħek,
minn għandek toħroġ.
U daqskemm toħroġ minn għandek
tkun kelma ħajja, kelma qawwija,
kelma li tagħmel il-frott bnin
li inti tkun bgħattha tagħmel f’ħajti.
U għalhekk ma nistax naffordja nnaqqas minn din kelmtek, ma nistax inċedi għat-tentazzjoni li ndur magħha
biex takkomoda lili u l-istil ta’ ħajja li jiena ngħix.
Ibqa’ skomodani b’kelmtek, Mulej,
jekk inhu għall-ġid tiegħi.

6 ta’ Marzu 2015 MIXJA LEJN L-GĦID IL-KBIR (17) IL-ĠIMGĦA TAT-TIENI ĠIMGĦA TAR-RANDAN